b'\n_START_ARTICLE_\nArne Maasik\n_START_SECTION_\nEluk\xc3\xa4ik\n_START_PARAGRAPH_\nTegutseb arhitekti ja kunstnikuna 1995. aastast, mil l\xc3\xb5petas Eesti Kunstiakadeemia arhitektuuribakalaureusena. 1997. aastal l\xc3\xb5petas samas arhitektuuriosakonna magistrantuuri._NEWLINE_1996\xe2\x80\x932003 t\xc3\xb6\xc3\xb6tas arhitektina arhitektuurib\xc3\xbcroos K\xc3\xbcnnapu & Padrik. Osales ehitiste ja v\xc3\xb5istlust\xc3\xb6\xc3\xb6de projekteerimisel, n\xc3\xa4iteks Tallinna Botaanikaaia Palmimaja, hotell Radisson SAS, korterelamud Vaba\xc3\xb5humuuseumi teel, Viru Keskus (k\xc3\xb5ik Tallinnas). T\xc3\xb6\xc3\xb6tas 2003\xe2\x80\x932007 arhitektuuri- ja linnaehitusfotograafiale ning n\xc3\xa4ituste korraldamisele spetsialiseerunud fotograafiafirma Zepp Grafelin loovjuhina. Fotograafiafirma Decadencity asutaja ja omanik (aastast 2007). _NEWLINE_T\xc3\xb6\xc3\xb6tanud \xc3\xb5ppej\xc3\xb5una Tartu K\xc3\xb5rgema Kunstikooli fotoosakonnas, retsenseerinud arhitektuuri\xc3\xbcli\xc3\xb5pilaste diplomit\xc3\xb6id Tallinna Tehnikak\xc3\xb5rgkoolis, lugenud Eesti Kunstiakadeemia fotoosakonnas arhitektuurifotograafia kursust.\n_START_SECTION_\nLooming\n_START_PARAGRAPH_\nArne Maasiku looming on keskendunud peamiselt arhitektuurifotograafiale. Teinud kaast\xc3\xb6\xc3\xb6d arhitektuuri- ja kunstiv\xc3\xa4ljaannetele, nende hulgas Architectural Review (UK), AD (UK), A10 (Holland), Stauba (T\xc5\xa1ehhi), Arkkitehti (Soome), Maja, Eramu, Projekt & Ehitus, kunst.ee, Eesti Ekspress, Estonian Art, Vikerkaar, Ehituskunst jm._NEWLINE__NEWLINE_Arne Maasik on Eesti Kunstnike Liidu (2003) ja Eesti \xc3\x9cli\xc3\xb5pilaste Seltsi (1992) liige. Arne Maasiku t\xc3\xb6id on omandanud Eesti Kunstimuuseum, Eesti Arhitektuurimuuseum, t\xc3\xb6id on erakogudes Eestis, Soomes ja USA-s.'